Papersnake/gushiwen huggingface dataset:
曹仁宪谨荣寿 其四
蔡来章（清代）

不爱虚名不爱钱，既称众母复称贤。捐赀设学情何厚，塾课观风意不偏。

簪笏传家孙又子，乾坤计岁万而千。世间吏治皆如此，舜日尧天许媲前。
王蒙幽壑听泉
弘历（清代）

灭景山栖悦性灵，相携松下少延停。飞泉阿那云深处，一例寒涛试往听。
避暑李氏园二首
黄庭坚（宋代）

荷气竹风宜永日，冰壶凉簟不能回。
题诗未有惊人句，会唤谪仙苏二来。
蚕堂
马之纯（宋代）

桑林倒影媚晴川，中有蚕堂半燠寒。
翟茀先期移过此，鞠衣拂晓定来看。
未眼曲薄心方急，已洗缲盆事始宽。
瞻彼北宫犹若此，田家妇子可偷安。
同济川题王金吾园亭
刘敞（宋代）

王侯功业等山河，谢傅风流倦燮和。治第由来处穷僻，赏心曾是极酣歌。

岁寒松竹孙枝在，诗罢池塘宿草多。闻道将军亦爱客，春游不问主人过。
送称大师归泉南
释居简（宋代）

曾郎蔡柳与天冠，鼻孔元来不两般。总被上人亲见了，放憨尽好受人瞒。
风便示君时叔宜二弟
彭汝砺（宋代）

挂帆瞬息绝远水，行李逡巡临故乡。雨润棣棠千叶叶，云深鸿雁一行行。

清吟未惬溪山胜，熟睡不知岐路长。邂逅此时同此乐，萱堂卮酒意难忘。
张安国书简帖赞
岳珂（宋代）

汉轻法言，耳目所忽。
予藏于湖，亦近世物。
气并华剑，烈同段笏。
匪尚其容，亦尚其骨。
许七侍御弃官东归潇洒江南颇闻自适高秋企望题诗寄赠十韵
杜牧（唐代）

天子绣衣吏，东吴美退居。有园同庾信，避事学相如。

兰畹晴香同，筠溪翠影疏。江山九秋后，风月六朝馀。

锦帙开诗轴，青囊结道书。霜岩红薜荔，露沼白芙蕖。

睡雨高梧密，棋灯小阁虚。冻醪元亮秫，寒鲙季鹰鱼。

尘意迷今古，云情识卷舒。他年雪中棹，阳羡访吾庐。
观山灯献徐尚书
温庭皓（唐代）

一峰当胜地，万点照严城。势异昆冈发，光疑玄圃生。

焚书翻见字，举燧不招兵。况遇新春夜，何劳秉烛行。

九枝应并耀，午夜忽潜然。景集青山外，萤分碧草前。

辉华侵月影，历乱写星躔。望极高楼上，摇光满绮筵。

春山收暝色，爝火集馀辉。丽景饶红焰，祥光出翠微。

白榆行自比，青桂影相依。唯有偷光客，追游欲忘归。
书怀
赵子觉（宋代）

柳影板阴绿绕村，日长细得话诗情。
迎风紫燕忽双去，隔雨黄鹂又一声。
笔黑生涯成冷淡，笋蔬盘馔易经营。
世间微利真刀蜜，有底驱驰取重轻。
夜坐庭中达旦
陆游（宋代）

老矣常嗟去日遒，病来更觉此生浮。
庭花舞影月当午，檐树有声风报秋。
足倦独行惊踸踔，发稀久坐怯飕飀。
鸡号日出闲无事，又向清溪弄钓舟。
过崧山
辛愿（金朝）

催老年光衮衮来，好怀知欲向谁开。箕山颍水春风里，呼起巢由共一杯。
落花 其一
彭世潮（明代）

一春憔悴有谁知，斜捲珠帘吊落曦。愁见暮烟埋碧玉，恨随风雨葬胭脂。

六朝文物轻回首，千古繁华半皱眉。离合悲欢俱是泪，迷魂应逐杜鹃飞。
和钟大监泛舟同游见示
徐铉（宋代）

潮沟横趣北山阿，一月三游未是多。老去交亲难暂舍，

闲中滋味更无过。谿桥树映行人渡，村径风飘牧竖歌。

孤棹乱流偏有兴，满川晴日弄微波。
过船山师故居
崔旭（清代）

此是频游处，重经步为迟。过门非旧主，传世只遗诗。

恍惚仙山约，悲凉国士知。孤寒犹故我，忍泪立多时。
高宗建炎初祀昊天上帝
佚名（隋代）

灵承上帝，厉意专精。
设洗于阼，疊水以清。
兴以致洁，感通神明。
无远弗居，其乡兹诚。
酬答复州叶教授
项安世（宋代）

陆子泉头春水生，一瓯新乳雪花明。
唤回明照山前梦，起对庭花忽自惊。
行楚野见草花都不能名感赋 其一
钱载（清代）

湘山日平远，碧涧时洄洑。有草生其闲，登降悦我目。

初阳蔼然生，宿莽为之馥。岂非岩壑姿，谓亦忌扬暴。

奈何值道周，颜色恐喧黩。物生性苟贞，相溷庶无恧。
约王琴外不来舟中偶成
黄庚（元代）

清飚卷炎埃，碧水出秋素。
迢迢见山亭，回首隔烟雾。
酒帘扬渔村，笳鼓响军戍。
倚蓬问舟人，云是三江路。
篱落鸡欲栖，野水牛已渡。
钓翁炊荻烟。稚子收渔具。
抱琴人不来，残阳在高树。
上巳西溪同日清明
韩琦（宋代）

拍堤春水展轻纱，元巳清明景共嘉。人乐一时看开禊，饮随节日发桐花。

红芳雨过妆新拂，绿柳含风带尽斜。欲继永和书盛事，愧无神笔走龙蛇。
野亭公杂咏六首 其一 野堂
顾璘（明代）

晋公归绿野，开堂近林邱。遂扫车马迹，时招麋鹿游。

群盗近方息，高卧吾何忧。白云宿檐际，来自商山头。
登剑南西川门感怀
陆游（宋代）

自古高楼伤客情，更堪万里望吴京。
故人不见暮云合，客子欲归春水生。
瘴疠连年须药石，退藏无地著柴荆。
诸公勉书平戎策，投老深思看太平。
东篱杂题五首 其二
陆游（宋代）

深居远悔吝，简事养精神。曳杖一萧散，待茶时欠伸。

风生丛竹啸，露坼野花新。自作东篱后，经旬不过邻。
病中寄郑十六兄
司空曙（唐代）

倦枕欲徐行，开帘秋月明。手便筇杖冷，头喜葛巾轻。

绿草前侵水，黄花半上城。虚消此尘景，不见十年兄。
灵岩杂咏
魏禧（明代）

琴台如髻绕烟鬟，学得新声手自弹。
七十二峰看不尽，烟波纯浸洞庭山。
积雪峰访梁道士
白珽（元代）

惊羽穿林看细碎，健舆绕石听欹斜。
道人住近茅峰北，一簇楼台五色霞。
和感遇并杂诗六首 其五
释妙声（明代）

西山一何高，草树郁樽樽。仙灵此焉宅，尚有秦遗民。

我欲蹑丹梯，引手扪青天。天高迥无极，欲上嗟无因。

令天若可上，世上那有人。
咏雪应诏
上官仪（唐代）

禁园凝朔气，瑞雪掩晨曦。花明栖凤阁，珠散影娥池。

飘素迎歌上，翻光向舞移。幸因千里映，还绕万年枝。
春暮吟
邵雍（宋代）

花开春正好，花谢春还暮。
不意子规禽，犹能道归去。
云若筑室颜曰寄斋索诗为赋此
张象津（清代）

风轮转大千，一尘缘飞坠。坱然升降中，生物息相吹。

遐睇尽寰宇，俯仰缅身世。稊粟落大瀛，狭钜两不异。

形骸寄须臾，况又寄所寄。彼哉愦愦者，瑶璇起平地。

所居仅容膝，胡为劳远致。深谋裕千载，展转无终既。

会见瓦砾场，离离长秋穗。始藏孟尝君，终下雍门泪。

爰有达生人，空洞无物累。一室羲皇前，嗒焉齐醒醉。

而以寄名斋，谓与斋相值。有寄即有归，若归于何庇。

君言归何有，神马意为辔。当其意尽时，万缘风云彗。

寄无归亦无，言寄乃非伪。人事渺无穷，纷营无愚智。

道术亦各出，深岩难拟议。孰为楚庄周，孰为鲁展季。

援笔为赋此，略见山枢意。后来者谁与，勿谓斯言戏。
姑苏行送胡唐臣奉议入幕
郭祥正（宋代）

登姑苏，望五湖。范蠡扁舟竟何在，吴王宫殿惟荒墟。

民贪吏狡在多事，煮盐为盗无完肤。

使君谁何好平恕，宽则脂韦猛则虎。只今卧治闻黄公，更得高才归幕府。

愿令里巷歌召南，风化流行成乐土。昔年引对大明殿，国论轩轩动人主。

往持使节临朔方，威霁秋霜爱春雨。玉上青蝇谁强指，鼻端白垩宁伤斧。

升沈偶尔非吾嗟，不用东方且为鼠。岂闻绝代无佳人，何必西施妙歌舞。

盛倾绿酒鲙肥鲈，承诏还从大梁去。
题画赠寓馆罗翁及单希贤 其一
顾清（明代）

京华相识半乡人，潞渚逢君意更亲。认取画中山好处，草堂归访故园春。
晨起复睡
陆游（宋代）

衰翁卯饮易上面，泽国春寒偏著人。
下榻一杯还就枕，不嫌鼾睡聒比邻。
老叹
陆游（宋代）

八十未满七十余，山巅水涯一丈夫。
长鸣未免似野鹤，生意欲丈如枯株。
临安宫阙经营初，银鞍日日醉西湖。
不须细数旧酒徒，当时儿童今亦无！
雪中看月
袁宏道（明代）

强起持杯酒，长歌命小鬟。一重两重白，千里万里山。

冻鹤僵孤影，穷霜益老颜。客思只如此，渐梦别离顽。
出伏调潘十
张耒（宋代）

伏尽热随尽，古语常有凭。
淮南岁苦旱，秋暑郁方蒸。
老火炽而焰，弱金融未凝。
火云大江沸，烈日群山赪。
平生白羽扇，挥拂何功能。
蓬头卧永昼，起冠汗沾缨。
柯山屡空子，贫病复相仍。
衡茅未可诣，作诗问寝兴。
和潞公真率会诗
司马光（宋代）

洛下衣冠爱惜春，相从小饮任天真。
随家所有自可乐，为具更微谁笑贫。
不待珍羞方下箸，只将佳景便娱宾。
庾公此兴知非浅，藜霍终难作主人。
奉和圣制春日幸望春宫应制
阎朝隐（唐代）

句芒人面乘两龙，道是春神卫九重。彩胜年年逢七日，

酴醿岁岁满千钟。宫梅间雪祥光遍，城柳含烟淑气浓。

醉倒君前情未尽，愿因歌舞自为容。
寄华亭虚己师
释智圆（宋代）

懒答公卿信，高眠野同浓。
虚堂开夜月，孤枕度秋钟。
临水成新作，看云忆旧峰。
林间仍抱疾，早晚遂相逢。
次韵成允寒秀亭
毛滂（宋代）

伐蒿种竹作清深，洗石锄垣出翠纹。
玉节露匀新带月，苔肤雨涩细留云。
四檐妍色开晴晓，一亩浓阴寄夕醺。
陶令醉时烦客去，梦魂潇洒与谁云。
山亭避雨
永瑆（清代）

诘曲山行雨色深，非关野步负登临。孤亭古树叶微脱，众壑边登地易阴。

隔岸影寒摇水草，投烟声湿倦山禽。不知油盖从谁借，坐久渐忘人世心。
满江红 春归
吴永和（清代）

落絮飘香，问何事，春归恁速。任年年憔悴，眉峰双蹙。

病骨未容年半偈，愁怀剩得盈千斛。怪痴情，似草尽还生，萦心曲。

惊残梦，风敲竹。欹单枕，茶初熟。惟数声啼鸟，伴人幽独。

槛外花光消腻粉，阶前苔色欺蛾绿。把无聊，都付断肠吟，凭谁续。
正月二十八日雪晴睡起 其一
周紫芝（宋代）

沉水空濛睡欲醒，寒窗窈窕日初晴。谁将昨夜堆檐雪，为作空阶滴雨声。
玄沙和尚
释重顯（宋代）

本是钓鱼船上客，偶除须发著袈裟。
祖佛位中留不得，夜来依旧宿薦花。
送年
陈藻（宋代）

一味清贫好送年，堪嗟柴炭买无钱。
生涯幸与干戈远，不管天明听雨眠。
寄蜀中薛涛校书
王建（唐代）

万里桥边女校书，枇杷花里闭门居。
扫眉才子知多少，管领春风总不如。(知多少 一作：于今少)
书叹
陆游（宋代）

遗蝗出境乐秋成，多稼登场喜雨晴。
暗笑衰翁不解事，犹怀万里玉关情。
秋夜闻郑山人弹楚妃怨
鲍溶（唐代）

明月摇落夜，深堂清净弦。中间楚妃奏，十指哀婵娟。

寥寥夜含风，荡荡意如泉。寂寞物无象，依稀语空烟。

旅人多西望，客雁难南前。由来感神事，岂为无情传。

容华能几时，不再来者年。此夕河汉上，双星含凄然。
金陵
王贞白（唐代）

六代江山在，繁华古帝都。乱来城不守，战后地多芜。

寒日随潮落，归帆与鸟孤。兴亡多少事，回首一长吁。
吴。濡须坞
孙元晏（唐代）

风揭洪涛响若雷，枕波为垒险相隈。

莫言有个濡须坞，几度曹公失志回。
和陶渊明归田园六首 其五
李纲（宋代）

膝横五弦琴，试鼓南风曲。寄傲北窗下，便觉此生足。

开怀酒一壶，寓意棋一局。既使风扫门，还将月为烛。
虞使君示春日喜雨六绝和韵
程公许（宋代）

记擘吟笺手欲皴，至今满箧玉湖春。
郢人妙质何曾死，乞与风斤运用神。
偈颂一百四十二首 其九十四
释广闻（宋代）

南屏山高，西湖水急。还闻偃溪水声么，从者里入。
送严上舍并寄诸公十首·寄何解元
陈造（宋代）

旧识追风足，抵摧坂下车。
长骑待云路，小捷已乡书。
唾手须科第，差肩有诏除。
公饮富佳句，记我浑樵渔。
山居即事
吴融（唐代）

小亭前面接青崖，白石交加衬绿苔。

日暮松声满阶砌，不关风雨鹤归来。
白莲池泛舟
白居易（唐代）

白藕新花照水开，红窗小舫信风回。

谁教一片江南兴，逐我殷勤万里来。
死蛇惊出草偈
释道楷（宋代）

日炙风吹草里埋，触他毒气又还乖。闇地若教开死口，长安依旧绝人来。
十四岁读书永福寺友人伐鼓七声命诗索道士酒
叶春及（明代）

远公昔日东林寺，有酒曾呼靖节来。今夜虎溪须尽醉，莫教明月照空杯。
野外
许景衡（宋代）

野外连荒草，楼头正夕阳。凭栏空远目，何处是吾乡。

王粲从军乐，少陵羁旅伤。男儿知底事，出处两难忘。
怀安道中
刘克庄（宋代）

闽溪瘴岭客程赊，晓泊怀安喜近家。
大屋书旗夸酒米，小舟鸣近竞鱼虾。
溪移驿已临高岸，潮退帆多聚浅沙。
快著征衫鞭瘦马，要看二十里梅花。
同庾肩吾四咏诗二首 其二 照流看落钗
萧纲（南北朝）

相随照绿水，意欲重凉风。流摇妆影坏，钗落鬓花空。

佳期在何许，徒伤心不同。
梦刘二十八，因诗问之
白居易（唐代）

昨夜梦梦得，初觉思踟蹰。忽忘来汝郡，犹疑在吴都。

吴都三千里，汝郡二百馀。非梦亦不见，近与远何殊。

尚能齐近远，焉用论荣枯。但问寝与食，近日两何如。

病后能吟否，春来曾醉无。楼台与风景，汝又何如苏。

相思一相报，勿复慵为书。
次韵欧阳良有高山仰止四首
赵文（宋代）

少年场屋心，富贵轻秋毫。
如何此逼仄，晚作空山逃。
世方驰逐好，我独儒书豪。
宁甘往教远，不肯十上劳。
尚持鹍鸡弦，自爱凤尾槽。
纷然凉州曲，谁赏郁轮袍。
取之众弃中，君眼亦已高。
惜哉君更穷，相看两萧骚。
席上有举东坡集归去来字诗十首醉中戏续一首
宋伯仁（宋代）

傲世欲何求，归来已倦游。
琴诗聊自啸，丘壑复相留。
问菊时携酒，乘风或棹舟。
乐天良有以，心事老田畴。
游瑞源访修上人
胡仲弓（宋代）

羡师尽得山林趣，顾我初无朝市心。
欲把山林挽朝市，市朝未必似山林。
凝祥池上晚归
蔡襄（宋代）

绿径阴阴落景微，杨花零乱上人衣。
长烟似爱沧波面，风色虽豪不肯飞。
赠昌言太中
韩维（宋代）

春风吹袂踰嵩岭，秋雨随轩过颖亭。达理偶同无剩语，论交虽晚便忘形。

两株枯木同危坐，数朵寒花伴独醒。鸭子陂头好光景，几时重见聚华星。
题安隐院曲竹
林次麟（宋代）

直节棱棱是此君，耳孙却以曲为名。
首阳山下知难种，只可斜封向管城。
题赵子昂瓮牖图二首 其一
郑元祐（元代）

穷通由命不由人，结驷来窥瓮牖春。富贵不淫贫贱乐，山青云白水粼粼。
上咸平帅耶律寿
王寂（南北朝）

九重前席喜忠纯，不待先容自致身。漆水袭封无冷眼，德光传世有名臣。

早登秘阁直清禁，旋陟枢机历要津。蒲坂馀波千里润，柳城和气万家春。

定须铁钺专方面，未许江湖拜散人。鹤骨固应多寿老，会看沧海起飞尘。
春日
刘挚（宋代）

小雪峥嵘变晓寒，旧年残腊破新年。明生月魄初三夜，气动春灰五九天。

蓼甲韭黄随绿酒，綵幡罗胜上华颠。故园欲告西畴事，思我枫林楚木边。
颂古一○一首
释子淳（宋代）

妙峰孤顶偏肥腻，天产灵苗不触地，
翠叶无风常自摇，清香那逐春光媚。
送孙在原 其二
戴亨（清代）

琼瑶久不宝，芝兰委萧荻。翩翩夸毗子，慷慨联胶漆。

胶漆旦夕解，对面不相识。感彼蜉蝣衣，变化生悲恻。

古人重结交，长恐非金石。金石蕴坚贞，历久恒如昔。

磨亦不能磷，镕亦不改色。
秋晓 其五
章甫（宋代）

扰扰世间事，悠悠眼中人。幽怀与谁语，独立望秋旻。
水龙吟（寿赵癯齐）
刘克壮（清代）

昔人风调谁高，二疏盛日还乡里。公卿祖道，百城围尽，争传佳事。闻自垂车日，都门外、送车凡几。今世无工，尽置之勿道，焜煌处、独青史。

佳甚东阳山水。是昔时、钓游某地。风流脱似，洛中耆老，一人而已。好为霞觞酹，正庭阶、彩衣荣侍。便明朝有诏，启门解说，值先生醉。
蓦山溪（怨别）
赵孟坚（宋代）

桃花雨动，测测轻寒小。曲槛面危阑，对东风、伤春怀抱。酒边心事，花下旧闲情，流年度，芳尘杳，懊恼人空老。

粉红题字，寄与分明道。消息燕归时，辗柔茵、连天芳草。琐窗孤影，夜卜烛花明，清漏断，月朦胧，挂在梅梢袅。
和育王十二题·育王塔
李覯（宋代）

尝闻有为法，佛说如梦幻。
胡然座堵波，香花耀凡眼。
凤凰台上忆吹箫 秋夜同人集循陔山房听弦索有感
姚燮（清代）

虾箔回钩，螺屏袅钿，凄凉酒醒今宵。漫红儿遗谱，搯到弦幺。

侬是飘零白石，闻欢语、转易愁撩。开门望，阑干北斗，绳雁天遥。

遥遥。不知几里，但江上山青，万叠横潮。问玉人今日，那处吹箫。

还恐旧时团扇，秋风起、一样萤飘。看杨柳，三十六湾，损尽春腰。
中市桥观新柳
仰振瀛（清代）

淡日轻烟禁火前，拂堤千桁缕如烟。春风不管诗人老，依旧长条似去年。
双溪月下戏赠触热冲暴雨者
耶律铸（宋代）

夐入清虚府，轻河漾月舟。冰天通色净，水月杂波流。

雨横蚁兵溃，日熇山市收。若然閒意况，原不到心头。
读甘蔗生遣兴诗次韵而和之七十六首 其五十九
王夫之（明代）

哀梨甜在故无柤，风雨陵飞朽骨娲。但惜粉香须枕臂，为贪𩛿味得胶牙。

三千僧退孤留佛，八九乌生总类鸦。厨下新羹容易煮，魂消洗手但蒸沙。
小园即事五首
刘克庄（宋代）

投老诛茆水竹村，未论避谤且逃喧。
屋低稳似于谁屋，园小贤于乐彼园。
待小车来时上阁，有高轩过勿开门。
蜗牛不晓虫鱼法，作意麻搽篆粉垣。
东风第一枝 送张君携假返杭州
屈大均（明代）

荔蕊初含，棉花欲吐，春光渐与膏沐。乳莺催意香泾，旅雁引辞槛曲。

兰桡荡漾，羡归客，鸳鸯相逐。漫计程，想到明湖，尚未藕肥菱熟。

知佩又、大红媚蝠。么凤子、再看羽绿。早从奔月灵娥，乞得兔儿在腹。

罗孚曾至，怎忘得、芝甘如肉。待宦成，散带重游，肯作洞天梅福。
赠百岁翁游慕榕 其三
李孙宸（明代）

谁言大药有仙传，试就兹翁问大年。道是年年随日过，饥时吃饭倦时眠。
和新市杂咏 其九
赵希逢（宋代）

离愁别恨满沧洲，匹马匆匆去莫留。山尽回头人不见，齐云何日贮高楼。
雪狮儿 新正五日雨窗柬云臣用程正伯韵
陈维崧（清代）

兰啼未醒，梅妆易困，愁褰帘幕。曾记年时，春向玉钗头落。

浅斟低谑，正斜凭、香肩瘦削。红篝暖，任他小院，猧儿吠恶。

今岁雨梳风掠。更寒胶钿盒，尘封筝索。欲坏上元，胜里春人早觉。

脂慵粉弱。此意倩、东皇怜著。笺恳托。须把层阴浣却。
翠屏霁雪
韩信同（宋代）

寒林静对展翠屏，六花妆点风景清。四山簇簇琼瑶树，恍然照映芝兰庭。

寒生晴光色烁烁，含辉照耀银海明。巉岩石化昆山玉，负暄猿猱出深谷。

可怜不老山白头，梅萼藏春暗香馥。紫阳留谶歌翠寒，中有玉人在其间。

道传前圣发未发，教开来学难亦难。豁然胸次冰雪释，白照红日上团团。
代书寄文莹道人
刘摰（宋代）

白云孤起飞杳冥，光如片玉轻如冰。出山归山两何意，行止偶然无滞凝。

故人浮舟数百里，得得访我湘江棱。二十年间四相遇，童颠疏鬓霜各增。

寒斋笑语极微妙，共以身世均鴳鹏。瞥然去矣不我告，振锡忽借南风乘。

聊一徘徊驻衡岳，遂能放意穷临登。崔嵬老骸不知倦，软舆蜡屐勤跻升。

穷岩险谷访秘怪，往往清啸猿鸟惊。长泉落石响寒玉，故意写在朱丝绳。

仰挥云烟敛羽翼，俯听誉毁真蚊蝇。书来所说谓如此，而惜携手无友朋。

又云吾庐已堪睡，况彼城市尤足憎。意若欺我在迁谪，故以胜事用夸矜。

嗟如予者安足道，进退大计两未能。平生雅志在林壑，误落世纷亲缴矰。

悲吟黄鹄慕越客，谢病高居思茂陵。羡子徜徉类云鹤，顾我拘窘如韝鹰。

故应题诗遍崖壁，曷若寄我勤缄縢。山童痴立索书去，写此安足倾愁膺。
东郊次韵器资子开六绝句 其一 见早梅
刘摰（宋代）

几年空有忆梅诗，常恐江南驿使迷。惭愧一枝偿病眼，春风须劝笛声低。
张伯修令君赋诗同韵称庆
程公许（宋代）

玉节何如素节高，归来喜气溢东皋。
存耕元自有余地，嘉植何东生不毛。
采石勋名须世济，陵阳今昔几人豪。
含饴一笑春无价，授简梁园可惮劳。
偈颂十二首
释安永（宋代）

国师不跨石门句，舌头未举先分付。
那堪觌面涉思惟，冲天鹞子新罗去。
诗呈同院后至诸公
张耒（宋代）

骢马嘶将近，天门报欲回。
妻孥怜别久，邻里问归来。
左学徒仍在，西城宴许陪。
腹毛何足问，奇捷看渠魁。
五方帝 其七
郊庙朝会歌辞（宋代）

盛德居厚，含章有融。惟思惟信，曰黄曰中。礼诚荐达，福祐嘉通。

永延永阜，九谷咸丰。
金刚随机无尽颂·离相寂灭分第十四
释印肃（宋代）

万木自回春，向道无故新。
劝君休取相，拈起转光鳞。
咏道中所见
释绍嵩（宋代）

倚杖寒山暮，高杉韵细飔。
归舟藏别蒲，落日映荒陂。
碧涧流红叶，黄猿领白儿。
石桥南畔路，岑渚复幽奇。
晚步
陆游（宋代）

晚步清溪上，微阴忽快晴。
鸦栖先小泊，鱼暖已群行。
药饵扶垂老，耕桑乐太平。
非关恋乡社。
久客倦遐征。
十月晦日同一属官刘司户师教授孙司理游九顶
晁公溯（宋代）

今日当赐沐，幸同官属休。
于时舆梁成，径绝苍江流。
山灵念我舆，遂使蒙雨收。
林端膏泽滋，岩际阳光浮。
倚杖送飞云，列席俯沧洲。
所携坐上客，不减枚与邹。
被服玳瑁簪，辞华珊瑚钩。
樽中潇湘清，引满更献酬。
欲观南东亩，往登西北楼。
其下岛屿出，凄然洞庭秋。
将归各赋诗，聊复记此游。
杂诗
佚名（唐代）

近寒食雨草萋萋，著麦苗风柳映堤。
等是有家归未得，杜鹃休向耳边啼。(等 一作：早)
南歌子（安丰守章彦辅生日）
王之道（宋代）

玉露澄天宇，金风净月华。满庭秋色木犀花。记得谪仙初下、五云车。

才业追前辈，人门属当家。寿觞无惜醉流霞。闻说姓名潜护、有笼纱。
庶侯自宝应来并出近诗赋此赠之
陈曾寿（清代）

栖眉一往瘁痕深，如见平居悄悄心。积惧可能澹沉劫，抗怀犹自托微吟。

饱经霜醉枫初落，小放晴寒菊可寻。留命桑田能邂逅，拚除百虑尽芳斟。
寄僧觉无象
王十朋（宋代）

我昔居鹿岩，时来潜涧游。西坡访觉老，终日为迟留。

高谈穷古访，满坐风生秋。令我名利心，一听浑欲休。

论诗出古律，有唱无不酬。篇章溢缣素，锦绣烂然浮。

此老岂易得，当于前辈求。吾生限太晚，见师已白头。

儒释道不同，相从苦无由。三年游金溪，兀坐颜常愀。

出门无游从，独赋临清流。金溪可无僧，孰是西坡俦。

深房锁花木，妙供罗珍羞。益作潜涧思，刚肠如转辀。

魂梦不自禁，夜夜飞山陬。前日遇诸涂，一笑忘百忧。

相视未及语，归袖风飕飕。别来能几时，不觉岁月遒。

闻师结莲社，旦莫事真修。我狂似灵运，此志那能投。
孟冬朔旦修翁诞辰韦轩府判寺簿同宴与三侄孙
王柏（宋代）

招徕二老冠耆英，宝鼎氤氲俎豆珍。
南极玉绳浮利宿，西屏彩袖祝千春。
亲亲同醉杯中渌，老老深推膝下仁。
看取来年宣劝处，松椿桃李转鸿钧。
杜鹃
贾似道（宋代）

一年一番听，无事亦低眉。
催得人归去，由来自不知。
春山穿翠霭，月树滴燕脂。
遗恨因亡国，流传似可疑。
郡学八景 其三 泮池
皇甫汸（明代）

璧水湛圜流，金波漾清沚。中有游鱼戏，荷香随风起。
寒松叹（胜胜慢二首）
贺铸（宋代）

鹊惊桥断，凤怨箫闲，彩云薄晚苍凉。难致祖洲灵草，方士神香。寒松半欹涧底，恨女萝、先委冰霜。宝琴尘网，□□□□，□□□□。

依□履綦行处，酸心□，□□□□□□。□□帘垂窣地，簟竟空床。伤春燕归洞户，更悲秋、月皎回廊。同谁消遣，一年年夜夜长。
河鲀三绝 其二
周紫芝（宋代）

钓蓑常恨此盟寒，两岁珍庖屡入盘。细雨春江从此逝，不应犹弃季鹰官。
夜宿田家
戴复古（宋代）

簦笠相随走路岐，一春不换旧征衣。
雨行山崦黄泥坂，夜扣田家白板扉。
身在乱蛙声里睡，心从化蝶梦中归。
乡书十寄九不达，天北天南雁自飞。
送庞婆
释子淳（宋代）

刹刹西来意，尘尘古佛心。
眉毛为道侣，鼻孔作知音。
借问牛头何处去，衔花幽鸟杳难寻。
晴野
晁公溯（宋代）

草色熏晴野，溪痕上白沙。
鸣鸠行哺子，晚树续开花。
多事真堪砂，浮生每自嗟。
坐来归兴动，城郭欲吹笳。
归抵枞阳
马耜臣（清代）

抱病归来顿解忧，四年人作仲宣游。一生九死余残喘，片雨孤帆抵故丘。

野店喜尝村妇酒，闲云重上寺僧楼。纷纷到耳乡音满，绝胜吴歌与越讴。
吴参政挽诗三首
高斯得（宋代）

造化千年秀，皇家数世仁。
功名光庆佑，人物辈乾淳。
荦荦旂常纪，睽睽鼎鼐新。
憖留天不许，国步痛斯频。
题赵焕文茂才 其二
张浚佳（清代）

独留正气动乾坤，虽死犹生节义存。漫说弹冠非贡禹，青衿一领亦君恩。
和晚菊三首
廖行之（宋代）

覉寓穷秋几许清，晚芳犹尔亦何荣。
东篱旧岂论余子，三径今应愧老成。
气吐耐堪供饮兴，登临那得厕群英。
节华要是丈人行，俗眼谁知省屈平。
水帘洞
张镇孙（宋代）

岧峣仙境倚层丘，百尺泠泠瀑素流。
春长绿莎成绣幕，夜留新月作琼钩。
涧边云护千年韭，岩底凉生六月秋。
欲访安期何处觅，药炉丹灶且追游。
秋夜
赵孟頫（元代）

草蔓行多露，虫声报早秋。明河斜未转，大火巳西流。

欲作传杯饮，谁能秉烛游。清晨拂鞍马，适野拟消忧。
外舅庄子尚生辰
仲并（宋代）

荆溪之山环千峰，摩空巉绝相争雄。
与公万仞俱壁立，祗有爽争蟠胸中。
荆溪之流碧满野，寒光秀色兼天泻。
与公雅量相对清，更觉波澜来笔下。
高门悬弧此日生，少年挥毫敌两京。
当时紫宸初射策，玉色临轩知姓名。
一旦横经向儒苑，凤掖銮坡去非远。
如今高卧尚琳宫，主父严徐见何晚。
向来皂盖先一州，龚黄已往无此流。
旰食我皇收士急，未容独乐林泉幽。
华堂宴笑春风裹，水绿山青助公喜。
三槐功就却归来，寿如此山如此水。
画松歌送吴引之还巢湖
徐子苓（清代）

江北久无画松手，作者昔数留晋江。盛名早时动海外，晚年流晋偏佯狂。

日抱长松换米吃，枯根败鬣愁荒唐。余技兼能写风雨，到今尺素垂琳琅。

昨见宋家两株树，张在芦帘最深处。一树拔地生狻猊，一树盘攫蛟龙垂。

波涛飒沓凉风飔，使我坐久看移时。晋江画松得松骨，此笔韵远将过之。

庐阳城中一尺雪，昨夜吴生几冻杀。扁舟补被意熊雄，归帆笑指巢湖东。

便好相从理钓篷，四顶山前枫叶红。
即事
章甫（宋代）

天意诚难测，人言果有不。
便令江海竭，未厌虎狼求。
独下伤时泪，谁陈活国谋。
君王自神武，况乃富貔貅。
送照上人
释慧空（宋代）

五华崷崒白云中，送尽行人是此峰。若问此峰何面目，但言瓶锡住经冬。
次陈二乳巢韵
祝维诰（清代）

蓟门霜落后，万木正凋残。软土一吹面，西风时整冠。

羁人多惜暮，旅雁独惊寒。谁向尘寰外，云山指点看。
车塘晚归
李龏（金朝）

寒云无影雁寥寥，如雪冰沙冱野桥。木末夕阳未收尽，江风吹合欲回潮。
万花春谷二首 其一
罗伦（明代）

紫干亭亭丽玉华，紫阳光景上袈裟。凭谁出此擎天手，剪破东风散綵霞。
观音洞
秦观（宋代）

匹马骄嘶石路斜，观音洞口踏烟霞。
普陀风景差相似，只欠潮音小白花。
淮安天庆观夜坐
俞德邻（宋代）

边城寂寞岁将阑，浊酒频斟醉不欢。一点青灯霜月白，野凫风起石窗寒。
麻姑 其二
徐积（宋代）

不道风尘良苦辛，却停仙仗醉红尘。青鸾一去无消息，只被麻姑误杀人。
斋中有怀
俞宪（明代）

离思莫能扫，延绵及远道。远道思云谁，庭荆与池草。

百卉春复秋，故园令人老。眷眷鹡鸰篇，翻飞苦不早。
自述二首 其一
陆游（宋代）

二亩新蔬圃，三间旧草堂。病除身小健，秋近夜微凉。

薄酒时醒醉，残书半在亡。老怀常自笑，无事忽悲伤。
忆夫中友人
徐夤（唐代）

忆得当年接善邻，苦将闲事强夫君。斗开碧沼分明月，

各领青夫占白云。近日药方多缮写，旧来诗草半烧焚。

金门几欲言西上，惆怅关河正用军。
二月三日至芗山寺刘薰卿在焉
曾丰（宋代）

置身松下莫忘尘，况在松之上置身。
荒垒中盘平卧斗，澄江外置曲拖绅。
春熙天色如初醉，烟肃山容若半颦。
晋郡犹余晋时事，幽人疑是避秦人。
徂暑山行过临江宿熊氏池馆留题五首 其二
林大春（明代）

频年道傍子，来往见骖騑。为问关南客，琴书今是非。

晓露闻芳杜，初日试荷衣。不有城东社，安能忘遄归。
秋岩入城后寄
董嗣杲（宋代）

心知沈迹堕，耳熟旧诗夸。
返照僧归寺，西风客忆家。
微寒侵病骨，新梦惜年华。
独坐无聊赖，沿篱看菊花。
别李氏女子
刘长卿（唐代）

念尔嫁犹近，稚年那别亲。临歧方教诲，所贵和六姻。

俯首戴荆方，欲拜凄且嚬。本来儒家子，莫耻梁鸿贫。

汉川若可涉，水清石磷磷。天涯远乡妇，月下孤舟人。
长沙怀古
王偁（宋代）

孤城独上思徘徊，何事人间苦弃材。
寂寞湘南烟雨里，贾生还吊屈生来。
芜湖即事三首
李流谦（宋代）

烧痕吹尽荻芽生，江南二月春禽鸣。
閒倚柁楼看远水，依依杨柳故园情。
渔家傲
可旻（宋代）

毛衫。

富贵经中谈净域。赤珠玛瑙为严饰。彼土众生当晓色。擎衣裓。妙华供养他方佛。

稚小嬉游随没溺。娑婆是苦何曾识。忻厌迩来方有力。从朝夕。静焚一炷香凝碧。
王四十处见舅氏所录外祖与日本国僧诗并此僧诗书作五言
刘攽（宋代）

沧波浩无涯，泱漭际朝日。安知鲛鱼渊，而有邑居室。

便风送来帆，夙昔多人物。始信天地间，见闻岂云悉。

惆怅蓬莱说，胡为浪自黜。夷倭与侏离，九译迷彷佛。

书问顾已同，纸墨存落笔。俛仰六十年，举指不任屈。

好事见君家，闻诗初未失。杜邺富小学，平通知祖述。

鄙老独何能，执书几涕出。
题汪水云诗卷十首
胡斗南（宋代）

诗家冷淡作生涯，有客相过旋煮茶。
斫去梅花除去柳，绕隄只合种桑麻。
春晚杂兴十二首 其五
方回（元代）

漫浪桐江一把麾，往来今积十年诗。次山自序舂陵集，岂望夔州杜二知。
江边行贻赵彦成
李新（宋代）

江头旧路枫林远，长笛欺梅红尚浅。
桤茅破树绿无余，水雾团空寒不展。
髯郎双鬓春山青，眼光射客词如云。
却恐抱书移席去，竹风吹雨更愁人。
奉和鲁望渔具十五咏。鸣桹
皮日休（唐代）

尽日平湖上，鸣桹仍动桨。丁丁入波心，澄澈和清响。

鹭听独寂寞，鱼惊昧来往。尽水无所逃，川中有钩党。
偈十二首 其一
释本才（宋代）

上封一句，海墨难诠。墙壁瓦砾，昼夜流传。若住听莹，鹞子冲天。
寿太师益公 其十
洪适（宋代）

年年腊尾庆生申，共祝槐庭过万春。天使长生辅真主，人间不用说庄椿。
题纯益壁记
李新（宋代）

斜雨逆风昏旧字，是中能有几人知。
未言温室栽何木，先向忠州教竹枝。
鄱阳湖
周弼（宋代）

鄱阳湖浸东南境，有人曾量三十六万顷。我昔乘槎渤澥间，眇十天溟坎蛙井。

浪何为而起于青云之底，日何为而碎于泥沙之里。

太极初分一物无，天水相包若鸡子。扬澜可供李白青州杓，彭蠡付与卢敖洗龟壳。

斗大孤山没处藏，斸取来支鼎铛脚。胸中八九吞云梦，似此蹄涔亦何用。

安得快意大荒之东东复东，指麾鱼鳖骑苍龙。
送明老游雁荡五首
吴芾（宋代）

师到龙湫谒矩罗，为言别久渴心多。
当年见处祥光满，试问今还记得麽。
次韵巩仲至登楼见怀
韩淲（宋代）

东望悠悠我所思，老当益壮尚知期。极知后会相思日，应话前因欲别时。

往事是谁人去住，浮荣徒自位高卑。仲宣楼上春风里，只好疏帘看弈棋。
焦山赠僧二首 其二
释德洪（宋代）

对床听夜雨，佳约是当年。放旷随缘去，闲心不习禅。

倚蒲趺足坐，拥衲盖头眠。今识君归处，斋馀有涧泉。
次韵李监丞月
乐雷发（宋代）

穜稑旱欲槁，蒺藜秋向荣。哲匠轸民瘵，慨此疚魂明。

蓐收正秋敛，肥𧔥何纵横。仰霄■蟾曜，聆垤伫鹳鸣。

彼美玩华光，芳樽酌兰生。崇榭歌窈窕，秀质罗辎軿。

节序孰不欢，宅生念匪轻。同袍正焦灼，对酒何忍倾。

恤喜限惛智，同兹感阴晴。淰淰山云起，策策林飙惊。

企彼天瓢润，弭此农槔声。崇情发翰墨，赏心谢筹觥。

溥泽乃夙念，穹爵岂所营。荣贱有异分，感兹友岩耕。
湘中杂咏十绝
王炎（宋代）

昨日北风频打头，今朝风定却安流。
江山如画供诗眼，阴雨无端酿客愁。
送何学谕赴江西陈漕之招
韩淲（宋代）

篱边无菊可清尊，又见行人别我门。随意一杯非畅饮，徒知九日欲何言。

寒烟淮塞干戈满，野路江村鸟雀喧。滕阁迥临云雨上，好依英簜说丘园。
钱塘怀古 其二
董师谦（宋代）

玉床摇帝座，青盖出都城。巷哭千家泪，燕歌四面声。

乾坤遽如许，风雪可怜生。清晓宫门外，犹听打六更。
蝶恋花
蔡捷（清代）

落后凡花皆罢却。仙根生意留如昨。俗眼但知欺寂寞，等闲错过东风恶。

随地为家犹自托。笑杀园葩，苦向枝头着。结子泥中甘抱璞，成溪桃李真轻薄。
谢同年赵季成通判见访
王庭圭（宋代）

一梦惊回四十年，升平楼下听胪传。共攀玉兔月中桂，认得铜驼陌上仙。

忽遇旗旄行县邑，先驱貔虎访林泉。王孙自是经纶手，容我沧江卧钓船。
赠连楚狂
吴可（宋代）

谁有画鱼癖，诗社寻楚狂。
真成戏新荷，径俗穿垂杨。
余生堕辙中，恍然得濠梁。
寓兴亦差乐，江湖庶相忘。
烟江叠嶂
范成大（宋代）

太湖嵌根藏洞宫，槎牙石生奫沦中。
波涛投隙漱且囓，岁久缺罅深重重。
水空发声夜镗鈶，中有晴江烟嶂叠。
谁欤断取来何时？山客自言藏奕叶。
江上愁心惟画图，苏仙作诗画不如。
当年此石若并世，雪浪仇池何足书？
我无俊语对巨丽，欲定等差谁与议？
直须具眼老香山，来为平章作新记。
三学士图
仇远（元代）

三贤品坐一枰棋，日永官閒对紫薇。
好袖玉堂挥翰手，不争胜负是知几。
瑶津亭同窠双头牡丹
宋庠（宋代）

太宇星津曲，灵葩帝囿中。
丹房忽三出，宝艳更双融。
采绚仙囊忽，香翻沛筑风。
柔祇宁爱宝，元化自为工。
草让中唐瑞，兰嗤下畹丛。
甘泉宸象洽，无独赋青葱。
朝天峡
黄琮（宋代）

昨日逾五盘，秦栈行始尽。参差蜀山出，罗立千玉笋。

兹峡若积铁，双阙竞隐嶙。井宿照不入，分野恐无准。

数武变一石，奇观递相引。出胯泄云低，剺面罡风紧。

沙颓魂屡惊，磴仄步益窘。侧肩倚绝壁，旁目睨虚牝。

岩窦如蜂窝，昔时驾阑楯。赤岸乃天狱，走险吁可悯。

我行真御风，举足蹑飞隼。畏途作危语，遑恤镂肝肾。
依韵和吴七丈咏雪二首
强至（宋代）

平明无数六花飘，气象崔嵬变一朝。
落势孤城围不尽，寒威穷巷著偏饶。
临衣未拂还成舞，近烛才看早觉消。
散称少陵吟白发，更逢太白跨鲸腰。
赋得反边马有归心
王世贞（明代）

蹀躞玄圃秣，驱驰青海烟。桃花汗玉勒，杨叶展丝鞭。

得意逢都尉，长鸣逐左贤。鼓严霜耳峻，关恶夜蹄穿。

刁斗征人泪，琵琶汉女弦。风声乱蒲类，月色满祁连。

虎穴生偏贱，麟台迹未传。如逢貌奇骨，天外不辞年。
咏菊
秦廷璧（清代）

落尽残荷草树荒，天留晚节傲严霜。东篱冷倚三更月，老圃寒余一瓣香。

雅称携尊添逸兴，有时插鬓学新妆。风流陶令真知己，合并苍松殿众芳。
句 其四
胡宿（宋代）

雨别荆台梦，风回越水樵。
赠毛仙翁
柳公绰（唐代）

桃源千里远，花洞四时春。中有含真客，长为不死人。

松高枝叶茂，鹤老羽毛新。莫遣同篱槿，朝荣暮化尘。
无书
范纯仁（宋代）

患难人皆恤，谁能绝信音。宁忘问生死，可是尽浮沉。

信子情无矫，知予咎自深。严冬见松柏，为有岁寒心。
晓望海山
陆游（宋代）

暮山青尚浅，晓山如黛染。
开窗望海山，天清雾方歛。
向来六月中，黑云齐如截，苍龙下曳尾，卷雨洒炎热。
造物信老手，忽作万里秋，刻削此孤峭，巉然消客愁。
岂无一布帆，寄我浩荡意；会当驾长风，清啸遗世事。
偈颂一百零二首
释绍昙（宋代）

不绍金轮尊贵位，被人打落当门齿。
难亸梁王掘地埋，脱身留得得空棺履。
死款供成，临文不讳。
乳窦今朝报不平，臭烟蓬{左火右孛}薰他鼻。
任是老顽，也须喷嚏。
长乐宫
孟浩然（唐代）

秦城旧来称窈窕，汉家更衣应不少。红粉邀君在何处，

青楼苦夜长难晓。长乐宫中钟暗来，可怜歌舞惯相催。

欢娱此事今寂寞，惟有年年陵树哀。
中秋日集顾子桐阴馆一首
黄省曾（明代）

绿竹旧为林，高梧新作阴。海棠既扬态，芭蕉复展心。

况有云日弄，宛然岩壑临。萝轩迟澄月，天外暮霞沉。
访焦山焦公隐居处
湛若水（明代）

吾闻焦先生，避地来隐沦。不受天子召，变名匿其身。

当时如弃天，后世如席珍。固此一人耳，美恶异等伦。

遗祠依古刹，寂寞江海滨。因思乘桴叟，夐绝真天人。

安得从之游，究竟所未闻。
长平戈头歌
刘基（明代）

长平战骨烟尘飘，岁久遗戈金不销。野人耕地初拾得，土花渍出珊瑚色。

邯郸小儿强解事，枉使泥沙埋利器。四十万人非少弱，勇怯贤愚一朝弃。

阴坑血冷秋复春，朽壤食尽苍蛇鳞。湮沦长愧杜邮剑，废坠空忆桩喉人。

故垒中宵鬼神入，云愁月暗戈应泣。呜呼，当时岂无牧与颇，戈乎不遇可柰何！
东西山二首
洪咨夔（宋代）

折屐碁边情易矫，捋须筝畔泪难禁。
何如拍手招元放，玉室金堂深更深。
对月寄友人
郭钰（元代）

相逢之处月婵娟，愿托襟期共百年。谙尽人间离别苦，始知月自不长圆。
次韵苏翰林厩马好头赤
晁补之（宋代）

君不见昆崙龙种非凡肉，不但蹄高耳批竹。区区吴蜀有二骏，跳过断桥飞出谷。

万蹄纵牧原野赤，汧陇收驹日复日。未须天厩惊好头，冀北未空聊一历。
赋得柳条恒扑岸花气尽薰舟送沈子
王世贞（明代）

春风浑似剪，花柳一时齐。不独藏鸦稳，兼令去鹢迷。

三眠初作絮，百和欲成泥。旖旎粘轻浪，颠狂扑大堤。

青丝愁绾折，红袖惜分携。灞岸云初起，薇垣日未西。

一枝从主赐，全树借卿栖。儤直星为柳，含香舌是鸡。

河阳妆面好，京兆黛眉低。莫以为郎薄，时时恋故溪。
春日岭南
孙正平（宋代）

窗前修竹霭如云，巧语春禽只听闻。
睡起蒲团趺坐稳，惟将茗椀对炉薰。
苏文忠萝汉偈帖赞
岳珂（宋代）

佛法离住相，色相本非实。
云何阿罗汉，可以色相求。
居士宰官身，只园夙亲近。
会发宏原深，现此广长舌。
于后像法世，赞叹说偈言。
笔力虚空，三昧出胸臆。
撞开痴愚纲，透出大千界。
我昔睹殊胜，会闻诸佛说。
以音声求我，不能见如来。
偈语复云何，能离音声见。
今法解佛意，一切有为法。
非偈亦非赞，应作如此观。
过熊罴岭
潘希曾（明代）

衡阳又过熊罴岭，冀北谁传鸿雁书。廊庙关心趋走地，年华回雁别离初。

梅横野市春寒浅，竹映沙村夕照虚。十里浯溪天渐暝，磨崖碑畔暂踌躇。
先农歌 諴夏
牛弘等奉诏作（隋代）

农祥晨晰，土膏初起。春原俶载，青坛致祀。敛跸长阡，回旌外壝。

青俎饰荐，山罍沈滓。亲事朱弦，躬持黛耜。恭神务穑，受禧隆祉。
鹊踏枝
左锡璇（清代）

月过西窗衾似水。人在天涯，秋在虫声里。一院湿烟飞不起。

临风谙尽相思味。

珠楯玉栏闲徙倚。良夜迢迢，欲遣愁无计。卜得灯花私自喜。

无言悄立帘儿底。
过钱塘旧京
方一夔（宋代）

曾逐东风过曲江，人间俯仰隔兴亡。江头潮涸趋渔浦，山下城空失凤凰。

漠漠黄埃昏草棘，悠悠陈迹阅星霜。由来离黍游麋地，不分铃鸣替戾冈。
点绛唇（德茂生朝作）
李流谦（宋代）

一翦秋光，阿谁洗得无纤滓。冰盘彻底。人也清如此。

万里归来，盘个斑衣戏。慈颜喜。问君不醉。更遣何人醉。
次胡紫山留别
林俊（明代）

双柿累累直绮筵，酒回分实意长悬。冠裳甚伟人如画，宾主相忘日似年。

欲向惊鸾留妙诀，不禁别鹤上离弦。玄曹旧枕玄湖曲，信道人寰有洞仙。
赠内
李白（唐代）

三百六十日，日日醉如泥。
虽为李白妇，何异太常妻。
与陈去非夏致宏孙信道游南涧同赋四首 其四
张嵲（宋代）

三日山中游，溪山未全究。却羡畬田人，春晴斸烟岫。
思家五首竹枝体 其五
汪梦斗（宋代）

荷净轩前水浮鸭，翠眉亭下柳藏鸦。亦要丁宁春照管，如何游子不思家。
张丞相生朝二十韵
张元干（宋代）

凤历推炎德，宗臣系重轻。
神开丹扆梦，人向紫岩生。
昴宿秋旻迥，坤维玉露清。
风云符感遇，草木畏威名。
不有三灵助，宁无四海惊。
大江元帝渡，细柳亚夫营。
劲气吞妖孽，深谋厉甲兵。
天旋黄屋正，日转赤墀明。
茅土宜班数，山河旧著盟。
济时登衮职，命世属阿衡。
社稷扶持了，乾坤整顿成。
勋庸多部曲，陶冶遍公卿。
牙帐罗旌启，萱堂合鼓笙。
诞辰尊寿母，善倾及难兄。
庆积基墉固，源长福禄并。
欲知貂珥贵，倍觉彩衣荣。
象阙锋车召，沙堤相印迎。
指麾烽燧静，翊戴泰阶平。
老鹤三千岁，飞鹏九万程。
百川浮巨斝，快饮吸长鲸。
蓝田溪杂咏二十二首。田鹤
钱起（唐代）

田鹤望碧霄，舞风亦自举。单飞后片雪，早晚及前侣。
蔺相如墓
范成大（宋代）

玉节经行虏障深，马头酾酒奠疏林。
兹行璧重身如叶，天日应临慕蔺心。
和陶诗二首 其二
桂彦良（明代）

神龙困渊蛰，野鹤凌空飞。飞潜不同调，一喜复一悲。

我生悟物理，独立恒无依。饮酒得真趣，读书探指归。

匪为究穷达，亦复知荣衰。前贤有遗则，行行慎无违。
次韵超然春日湘上二首 其一
释德洪（宋代）

暮年身世极南边，病眼愁看北客船。忆著金明池上路，宝津晴瓦隔霏烟。
偈颂一百二十三首 其五十一
释崇岳（宋代）

五月端午，荐福直举不会，诸方书符咒土。风从虎兮云从龙，千妖百怪自潜踪。
用强甫蒙仲韵十首 其四
刘克庄（宋代）

俊物终当腾踏去，钝桹犹欲溯洄从。邻家东岂无□子，小屋西堪住士龙。

掷笔不求佳传作，署门怕与恶宾逢。山歌亦自谐音节，莫管人嘲似哑钟。
九月二十九日到思溪庄避人事十月初四日过生
王炎（宋代）

人事有酬酢，山居方寂寥。
三时缠宿疾，十月见生朝。
瘦骨添绵护，枯肠怯酒浇。
为予歌一曲，亦足慰无聊。
潘怀古参学
薛嵎（宋代）

同吟四十过三四，常恨诗衔欠一官。
人事中年多感慨，仕途今日更艰难。
炉亭围坐推前辈，夜店单床定薄寒。
最喜亲庭佳阙近，尽携儿女入长安。
乙巳春夏间民饥更甚老农述此 其四
朱浙（明代）

五侯山下八壶前，二月风光总可怜。可是今朝一百六，人家几处断炊烟。
题滕王阁
周弼（宋代）

高阁巍峨接水滨，兴亡才问便伤神。
鸣鸾东阁知何处，跨鹤西山别有人。
柳映落霞江渚暮，草铺斜日野田春。
群鸥亦厌多悲感，偏与忘机客最亲。
听客话二首
方回（元代）

客言乱时事，可骇不堪闻。
田主戕凶佃，民妻掠乱军。
草高城里屋，树赭垅头坟。
降盗多珍贿，人传大将分。
偕簿尉过石照山祷雨 其七
虞俦（宋代）

白虹贯日怜精爽，黑蜧拿云怪吐吞。急雨翻盆天借润，摩挲粳稻与招魂。
奉和鲁望读阴符经见寄
皮日休（唐代）

三百八十言，出自伊祁氏。上以生神仙，次云立仁义。

玄机一以发，五贼纷然起。结为日月精，融作天地髓。

不测似阴阳，难名若神鬼。得之升高天，失之沈厚地。

具茨云木老，大块烟霞委。自颛顼以降，贼为圣人轨。

尧乃一庶人，得之贼帝挚。挚见其德尊，脱身授其位。

舜唯一鳏民，冗冗作什器。得之贼帝尧，白丁作天子。

禹本刑人后，以功继其嗣。得之贼帝舜，用以平洚水。

自禹及文武，天机嗒然弛。姬公树其纲，贼之为圣智。

声诗川竞大，礼乐山争峙。爰从幽厉馀，宸极若孩稚。

九伯真犬彘，诸侯实虎兕。五星合其耀，白日下阙里。

由是圣人生，于焉当乱纪。黄帝之五贼，拾之若青紫。

高挥春秋笔，不可刊一字。贼子虐甚斨，奸臣痛于箠。

至今千馀年，蚩蚩受其赐。时代更复改，刑政崩且陊.

予将贼其道，所动多訾毁。叔孙与臧仓，贤圣多如此。

如何黄帝机，吾得多坎踬。纵失生前禄，亦多身后利。

我欲贼其名，垂之千万祀。
送房处士闲游
李群玉（唐代）

采药陶贞白，寻山许远游。刀圭藏妙用，岩洞契冥搜。

花月三江水，琴尊一叶舟。羡君随野鹤，长揖稻粱愁。
扇子诗
李石（宋代）

本来骑鹤上扬州，不学老君夸白头。
丈夫要活三百岁，独在中书二十秋。
时子其泊城外姚寺因问讯之
韩淲（宋代）

隔河城里扑京尘，占得僧窗景自新。酒泛椒花知逼岁，瓶簪梅自欲争春。

乾坤可是无閒客，湖海元非有旅人。老去壮心空不已，雪花垂地雨尤真。
十一月三日过升仙桥作
陆游（宋代）

早过升仙不暇炊，桥边买饼疗朝饥。
纷纷满座谁能识，大似新丰独酌时。
八音诗 其二
孔平仲（宋代）

金杯十分酒，酌子消百忧。石可补青天，弃与瓦砾侔。

丝可弦南风，织成绢素柔。竹帛未书功，光景忽以遒。

匏系久不食，栖栖江上洲。土鼓与蒉桴，为用先鸣球。

革带人所贱，犹列下邳侯。木有栋梁材，终当回万牛。
绿萼梅二首
任希夷（宋代）

萼绿华堂艮岳东，梅花万数绕离宫。
宣和旧事无人记，粉面含凄向朔风。
春思
韦应物（唐代）

野花如雪绕江城，坐见年芳忆帝京。
阊阖晓开凝碧树，曾陪鸳鹭听流莺。
题曹孝娥
赵崇琏（宋代）

孝女方童草，哀诚动鬼神。
父沈迷死所，已不爱其身。
苍桧根泉壤，灵祠食水滨。
中郎八个字，恼得老奸人。
坐对兰菊有樵人献石轮囷如云亦铁中铮铮也喜而成咏
舒岳祥（宋代）

老入远公社，闲披贝叶文。移梅兼得月，买石看生云。

潭净知鱼数，烟青别鹭群。平生有香癖，兰菊胜炉薰。
寄题邹氏观梅亭二首 其一
萧立之（宋代）

岁晚才花花已迟，于春何意独先知。由来迟底应偏耐，不看南枝看北枝。
登横碧轩继赵昌甫作
徐玑（宋代）

步陟高高寺，徐行不用扶。
青天晴又雨，山色有还无。
句向闲中觅，茶因醉后呼。
所怀论未足，何乃又征途。
句
程师孟（宋代）

最爱荔枝初熟后，人间都在赤城间。
凤州歌
汪元量（宋代）

去路迢迢入两当，三千三百到华阳。
黄花川上黄花驿，千百猿声断客肠。
绝句三首
庞谦孺（宋代）

汉口风光恼杀人，绿杨无数绕江津。
草堂日日来新燕，钓艇时时得锦鳞。
送人东归
王守仁（明代）

五泄佳山水，平生思一游。送子东归省，莼鲈况复秋。

幽探须及壮，世事苦悠悠。来岁春风里，长安忆故丘。
清明感事
王禹偁（宋代）

榆钱零落麦开芒，魂断南轩蝶影双。
多谢东风相管顾，解将花片入书窗。
重推后却赴岭外待进止，寄元侍郎
刘长卿（唐代）

却访巴人路，难期国士恩。白云从出岫，黄叶已辞根。

大造功何薄，长年气尚冤。空令数行泪，来往落湘沅。
晚登昭真亭云雾不见黄山因以述怀
李弥逊（宋代）

莫放微云点太清，欲将游目泫孤亭。
十年去国心长赤，一月看山眼未青。
多病情怀千日酒，穷途生事五侯鲭。
谩游踪迹随方寄，更觉轻於水上萍。
寄褒城宰
文同（宋代）

滟滟清波泻石门，茂林高巘夹烟昏。
何当画舫载明月，共醉江心白玉盆。
水阁纳凉
王镃（宋代）

云碧纱厨水阁中，鸳鸯花冷枕玲珑。
描金团扇无人用，一阵荷香一阵风。
嵇山道芬上人画山水歌
顾况（唐代）

镜中真僧白道芬，不服朱审李将军。渌汗平铺洞庭水，

笔头点出苍梧云。且看八月十五夜，月下看山尽如画。
陈孟卿以诗送钟少石北上应知事试走函索和次原韵答之并寄少石以代骊歌 其一
郑国藩（清代）

瑶笺乙乙喜穿珠，宛向中天咏白榆。句好情翻增旧雨，时艰我亦怅前途。

效颦且博群儿笑，得隽当哀众草芜。谁道长安原近日，三千弱水隔蓬壶。
送惟凤师之终南
释文兆（宋代）

终南关内见，寒翠叠空虚。
明代谁招隐，深秋自卜居。
宵晴吟洞月，日晓饭溪蔬。
此后嫌名出，应无入阙书。
莫师文以访弟调官巴川用周子醇韵作诗赠行
刘一止（宋代）

三刀昔梦剑东州，援笔今看峡倒流。晚岁拾遗长忆弟，异乡王粲忍登楼。

微官等是身悬寄，平世何曾道阻修。他日归飞两黄鹄，伴侬苕渚共赓酬。
张尉惠诗和韵谢之三首
杨万里（宋代）

下笔生波便百川，字间句里总超然。
读来清气凉人骨，六月真成九月天。
夜坐吟 其一
孙星衍（清代）

斜帘织月秋波纹，薄露压草生幽芬。玉阶美人抱书叹，珊瑚病慵堆绿云。

复墙贴树团团影，荀令心烦自取冷。蜀桐囊涩挂新愁，唧唧暑虫吟石井。
雪霁晓登金山
杨万里（宋代）

焦山东，金山西，金山排霄南斗齐。天将三江五湖水，并作一江字杨子。

来从九天上，泻入九地底。遇岳岳立摧，逢石石立碎。

乾坤气力聚此江，一波打来谁敢当。金山一何强，上流独立江中央。

一尘不随海风舞，一砾不随海潮去。四旁无蒂下无根，浮空跃出江心住。

金宫银阙起峰头，槌鼓撞钟闻九州。诗人踏雪来清游，天风吹侬上琼楼，不为浮玉饮玉舟。

大江端的替人羞，金山端的替人愁。
台湾八咏
张琮（宋代）

唱罢天鸡夜尚漫，东溟先显一轮丹。恍如火齐烧沧海，可似明珠捧玉盘。

魑魅渐消星散散，芙蓉初照影团团。从容升向中天去，万国山河仰大观。
句 其一
葛宫（宋代）

翩翻燕子朱门静，狼藉梨花小院闲。
题家园
杨昭俭（唐代）

池莲憔翠无颜色，园竹低垂减翠阴。
园竹池莲莫惆怅，相看恰似主人心。
过施水庵
李谔（唐代）

胜地开阑若，幽寻信短筇。僧贫祇施水，客至但闻钟。

讲坐天花满，香台翠霭重。何当谢尘绂，白社此相从。
答高道人二首 其一
释怀深（宋代）

人身正类砂盆破，三篾束缚全暂时。暑往寒来宜爱惜，莫教土上更加泥。
病中送丘升叔复入广
林希逸（宋代）

出岭相逢话上京，归鞍齐卸独南征。风摇五两南州去，月傍孤灯病客惊。

莫倚能诗心便纵，大须力学眼还明。无因别后知分寸，得趣深时远寄声。
别卢使君归东阳二首
贯休（唐代）

雨气濛濛草满庭，式微吟剧更谁听。诗逢匠化唯贪住，

日觉恩深不易铭。心苦只应消鬓黑，梦游频入倚天青。

从兹还似归回首，唯祝台星与福星。

家在严陵钓渚旁，细涟嘉树拂窗凉。难医林薮烟霞癖，

又出芝兰父母乡。孤帆好风千里暖，深花黄鸟一声长。

终期金鼎调羹日，再近尼丘日月光。
坐忘
郑孝胥（清代）

疏疏过雨湿长廊，微倦抛书欲坐忘。暮色平林深尔许，却留高柳染斜阳。
依韵和张文裕龙图加执政入东西府诗
王珪（宋代）

微生巾褐本蒿莱，叨遇优贤府第开。
云绕连甍依象阙，玉调清第下钧台。
几年忆共鹓鸿侣，今日惭非住石材，
莫讶门庭光采盛，金舆亲屈至尊来。
醉赠
孙原湘（清代）

皋桥西去美人家，绝世聪明沈婺华。清瘦身材宜倚竹，玲珑指婺擅簪花。

双声叫出雌雄凤，两颊烘成早莫霞。我醉欲归归未得，任他急雨洒窗纱。
夏日与闲禅师林下避暑
白居易（唐代）

洛景城西尘土红，伴僧闲坐竹泉东。绿萝潭上不见日，

白石滩泉长有风。热恼渐知随念尽，清凉常愿与人同。

每因毒暑悲亲故，多在炎方瘴海中。
卜算子·潮生浦口云
康与之（宋代）

潮生浦口云，潮落津头树。潮本无心落又生，人自来还去。今古短长亭，送往迎来处。老尽东西南北人，亭下潮如故。
和朝回 其二
杨杰（宋代）

气平无病恼，心定觉身闲。礼局容尸素，仙科玷润删。

马驽犹勉驾，鸟倦合知还。旧隐庐山下，蓬茅屋数间。
偈颂三十首 其四
释印肃（宋代）

邪法如冰霜，正道若太阳。杲日丽天无不照，冰霜仁消洋。

佛说三乘十二部，会来只是一医方。长年有病不寻药，五千馀卷枉施张。

魔王眷属成群队，朝夕巴歌作道场。唯有普庵真实要，同音异口赞吾皇。
句
李绚（宋代）

日回龙并影，风过凤联声。
送钱文季赴阙
杨炎正（宋代）

赤云往岁南来雁，送客去时岁云晚。
客来雁去两三回，怅望赤云天共远。
状元此去朝京师，不待玉立春班齐。
疾飞一步上芸阁，有梦只报梅花知。
己卯夏忧雨偶作
杜范（宋代）

昨者忧不足，今者厌有余。
垂垂匝晓夕，滟滟平浍渠。
苗事方用匝，过潦非所虞。
但虑盈与亏，理或相乘除。
它日傥望霓，神贶俱堕虚。
造物原有终，屯膏时其输。
自此大有年，大书不一书。
饱饭乐田社，一官徒区区。
赠器之禅师
释德洪（宋代）

器禅鄱水来，一钵自笑傲。偶然家此山，十见青林槁。

寒骨耸诗律，枯笔作行草。韵如绛阙容，日月不能老。

伊余曾闻名，再见遂倾倒。情高付无求，语妙知有道。

兹山得君居，便觉山愈好。何时卜东岩，邻径云共扫。

时时从君游，吐词觅遗藁。
泗洲颂
黄裳（宋代）

十数运行天与地，五气生成入无始。混成惟一数相寻，十一观音生一体。

耳如目，听如视，通身是眼谁能计，观尽十方无巨细。

有时塔上耸人看，妙用无方乃馀事。
送罗郎中登管勾玉局观
范镇（宋代）

五门门里观，松桧日萧疏。道话忘心境，仙歌作步虚。

坛场高突兀，廊庑四纡馀。世事多纷扰，君心定了如。
六贤祠
张明弼（明代）

山川亦自有声气，西湖不易与人热。
五日京兆王弇州，冷面臬司号寒铁。
原与湖山非久要，心胸不复留风月。
犹议当时李邺侯，西泠尚未通舟楫。
惟有林苏白乐天，真与烟霞相接纳。
风流俎豆自千秋，松风菊露梅花雪。
六昔
徐渭（明代）

昔朋友雉与鷮，不得巳今为枭。昔骨肉鹅与鸭，不得巳今为鹘。

昔宗亲鹊与鹑，不得巳今为鹯。昔官府驺与虞，不得巳今为虎。

昔乳煦汗血驹，不得巳今于莬。昔黔苍万夫英，今视之蝇所生。
鹊桥仙·日长槐夏
佚名（宋代）

日长槐夏，凉生冰室，又是生辰来到。年年把酒对荷花，颜色比、荷花更好。儿歌女舞，彩衣共戏，仰祝齐眉偕老。欢欢喜喜八千春，更何处、蓬莱仙岛。
愁雨
朱德蓉（清代）

烟雨重重宿鸟惊，惜花愁听落花声。只今闺阁应寥寂，还忆亭台芳草生。
玉笥山
李与（宋代）

葛峰相对为文笔，萧水回环当墨池。
说与晚衙休报事，长官亭上有新诗。
奉和虢州刘给事使君三堂新题二十一咏。竹洞
韩愈（唐代）

竹洞何年有，公初斫竹开。洞门无锁钥，俗客不曾来。
理气
詹初（宋代）

理本无象，气为有形。
气为理载，理以气乘。
匪理气粗，匪气理冥。
气以理神，理以气弘。
二者相须，其道分明。
句
周启明（宋代）

鸱夷江上畬田稔，牛斗星边贯索空。
客发苕溪
叶燮（清代）

客心如水水如愁，容易归帆趁疾流。
忽讶船窗送吴语，故山月已挂船头。
驻跸辽阳夜深对月用唐太宗辽城望月诗原韵
玄烨（清代）

夜气澄炎景，清光渡海碣。流云渐稀朗，繁星粲如缀。

蟾殿魄初明，冰轮影未缺。怀古听行漏，素心良蕴结。

旷然望九霄，妖氛尽殄灭。
次韵邑宰徐何慊出示所作五首
陈著（宋代）

嵌崯一岭晓光寒，胸次乾坤本自宽。
高处何妨吞里港，倦时浑自隐中盘。
攒眉旧市谁安宅，加额残民自拥鞍。
慈父母来千载遇，手将平易扫艰难。
讼魃
黄溍（元代）

皇亶正直兮冒下惟仁。肇毓嘉种兮诞生烝人。胡汝魃之暴亢兮盗威柄以自神。祸凶是司兮俾阏厥伸。

穷千里以逞毒兮岂此土为匪民。岁丁未而孕孽兮俶九厄之遘凶。

乘阳窃出兮霍霍隆隆。斥弃舆马兮谓肥𧔥其犹龙。

绛㠾彤靷兮疾走如风。扬氛壒于浍涂兮瞻我野其童童。

糇粮殚于草木兮搏块砾之不可食。旄倪僵尸兮强敚死力。

首丘而弗遑兮胡悯隶之可得。狐狸饱而跳踉兮腐胔纵横。

藜藿出户兮室无哭声。野蓁蓁其谁辟兮磷火煜其宵行。

皇保下人兮曷椓丧而极斯。乐人之死兮职魃所为。

耗贼大和兮遏玄泽于既施。朋殃友厉兮出入敖娭。

仰九关而往愬兮予踆踆其屡止。曰无往而勿复兮其悔祸之汝俟。

胡披猖而荐肆兮将穷菑乎今兹。扇虐燄于荧荧兮导伯强使先之。

怒气㶿其如饙兮憯薄人之四肢。挺刃歘至兮狼顾睽睽。

曾遗民其几何兮矧有秋以为期。咨汝魃兮诚忮忍而险愎。

凭妖矜孽兮畔戾圣则。谓吾莫汝烛兮何裸身顶目而辟易。

有赫临汝兮顾微臣其何力。命不可久斁兮威不可久乘。

孰怙终而稔毒兮能自逭于天刑。皇斯震怒兮叱咤雷霆。

斧钺孔利兮百神效灵。害戕屏绝兮鬯嘉生于百龄。

磔弃妖膂兮沈溺清泠。嗟魃弗悛兮后虽悔其何惩。
遣兴三绝 其一
舒岳祥（宋代）

小小茅斋傍茂林，朝朝暮暮有鸣禽。道人心事无憎爱，终夜闻枭也好音。
春暮
高遁翁（宋代）

石桥门外送斜晖，柳洒清风透客衣。
老眼看花能有几，如何啼鸟暮春归。
留题诸罗十一番社
周芬斗（清代）

东围西社浑桃津，后旺瓜麻种海滨。百里裹粮漫远佃，槟榔千树赛千囷。
以二十八字为吾婿他日嘱仲和书付梅隐袁庭植
王文卿（宋代）

吾法元来不妄傅，信知道法妙玄玄。
君家自是神仙种，管取儿孙代代贤。
答宇文公南
吕陶（宋代）

少年从君游，于今已头白。逡巡三十载，光景如昨日。

追怀当时事，感慨横胸臆。贤侯在泮水，多士凡数百。

探道先渊源，学文重气格。君常露华采，流品推第一。

西南有豪俊，自此贵名出。天池可直上，中减扶摇力。

不免逐鹪鹩，抢榆暂栖息。北窗换五斗，轻重固不敌。

况当念赤子，安忍负愧色。归来林下泉，屡把尘衣涤。

南溟徒尔慕，腐鼠莫我嚇。清樽及黄卷，两与圣贤觌。

伊予最不肖，厚幸蒙贲饰。归田尚无计，苟禄惟自责。

因循得瘖病，放荡成笑疾。持此答长谣，惭无双白璧。
缓带轩独坐
范成大（宋代）

午日烘开豆蔻苞，檐尘飞动雀争巢。
蒙蒙困眼无安处，闲送炉烟到竹梢。
见蔡儒效
释德洪（宋代）

一昨海外归，尽见故山侣。夫子独未见，梦想识风度。

今独复何独，乃获抵掌语。犹疑是梦中，惊定无所睹。

欣然诵新句，句法杂今古。初如涉微波，沙石俯可数。

忽惊锋刃攒，凛然为毛竖。可读不可识，森严开武库。

百态出俄顷，春破赖缀补。词高殆天得，那借江山助。

人间有此客，而使衣涴土。君看绛阙姿，矫不受控御。

大言惷上商，坐此得龃龉。天公聊戏之，一官良蹇寓。

天风吹绿鬓，醉眼盖寰宇。阎浮一沤耳，是身等唾雾。

功名付揶揄，富贵我剧具。道山弱水上，凝睇隔烟雨。

夜晴觉天多，月好笑起舞。引手挽醉袂，恐骑紫云去。
龙湫瀑
戴栩（宋代）

石壁百寻高，噀空飞雪涛。
鸟窥翻进退，龙住本雄豪。
长啸势随壮，细听声忽逃。
沫霏侵佛像，境净绝溪毛。
峻顶闻通海，残流不著舠。
虹霓无故见，灵怪有时遭。
久对崖疑动，迟行路不劳。
贯休蒙雨句，人咏入诗骚。
成都大阅
陆游（宋代）

千步毬场爽气新，西山遥见碧嶙峋。令传雪岭蓬婆外，声震秦川渭水滨。

旗脚倚风时弄影，马蹄经雨不沾尘。属櫜缚裤毋多恨，久矣儒冠误此身。
黄山遇雨
汪兼山（宋代）

碑翻芦福雷轰碎，舟近蓬莱风勒回。
山意有馀还不尽，青鞋留待后游来。
平山堂
王令（宋代）

豁豁虚堂巧架成，地平相与远山平。
横岩积翠檐边出，度陇浮苍瓦上生。
春入壼觞分蜀井，风回谈笑落芜城。
谢公已去人怀想，向此还留召伯名。
水调歌头 和韵谢人贺生子
佚名（宋代）

玉琯届良月，璇极炳明星。适当季舍，有梦应麒麟。

但愧衡门深隐，偶尔玉川添累，还解振家声。乐章歌一阕，笔阵扫千军。

羡君侯，为学富，焕文清。青云咫尺要路，曳紫更腰金。

顾我荆榛虽茂，其奈栋材无用，何似八千椿。君王行赐宴，礼重敬如宾。
冲谷和诗惠书且有访予之意
赵蕃（宋代）

门外秋来草长科，寂然何止雀堪罗。
清诗寄和劳相忆，手札俱来仍足多。
豆饭芋魁吾自有，芒鞋竹杖几时过。
相逢不用论余事，兹道待君相琢磨。
论诗
赵庚夫（宋代）

未得归山养圣胎，凭谁轻脱出山来。
老犹作态经霜柳，静有余山照水梅。
大小场知惟酒户，浅深难说是诗才。
吟翁终欲招田父，只话桑麻共一杯。
琐窗寒·小袖啼红
仇远（元代）

小袖啼红，残茸唾碧，深愁如织。闲愁不断，冉冉舞丝千尺。倚修筠、袖笼浅寒，望人在水西云北。想绿杨影里，兰舟轻舣，赤阑桥侧。游剧归来，恨汗湿酥融，步悭袜窄。兰情蕙盼，付与栖鸾消息。奈无情、风雨做愁，帐镫闪闪春寂寂。梦相思、一枕巫山，更画楼吹笛。
何事
晁说之（宋代）

何事千忧自惘然，且看节物异乡边。
莺来昨日犹多吃，柳到今乡第几眠。
上巳清明徒颉颃，流觞蹴踘岂周旋。
故知白发因渠得，忍更贪愁忆往年。
礼闱
林景熙（宋代）

枫陛将亲策，兰宫此并驰。
凡鳞风雨花，澹墨鬼神司。
染柳春衣净，看花晓马迟。
偶来追昨梦，戍屋草离离。
留别徐斯远时斯远将赴朱晦庵之约三首
赵蕃（宋代）

事变将酬万，身分若化千。
凄凉辞古寺，辛苦问江船。
秋得村村雨，凉生树树蝉。
重哦五七字，还约四三年。
又和郑府判韵
杜范（宋代）

荆璞照耀非常珍，天衢整步凌通津。与人轩辟破畦畛，满怀拍拍无非春。

我如枥骥异远道，志在千里身未到。朅来此地寻文盟，平生心事为倾倒。

饱德醉义乐有馀，况有兰玉芬庭除。谐笑云云殊未厌，盘飧夜半劳兵厨。

依依此情那忍去，自恨尘鞍难久驻。伫看飞诏自天来，殿前剩作摩空赋。
偈四首 其苦
释慧晖（宋代）

巢知风，穴知雨，甜者甜兮苦者苦。不须计较作思量，五五从来苦十五。

万般施设到平常，此是丛林饱参句。
偈六十九首
释道宁（宋代）

数声归笛离春浦，一片孤帆过洞津。
到岸舍舟常式事，何须更问渡头人。
壬子夏偶成
李曾伯（宋代）

心已灰如鬓已皤，迫人桑荫疾於梭。
更尝万事不为少，恍悟一身犹是多。
田里乞身斯可矣，功名到手竟如何。
公余幸喜边烽静，且对樽前浩浩歌。
将往赣南治行二首 其一
郭谏臣（明代）

久向吴中卧，时将岭北游。一官聊染指，五月尚披裘。

座上拈桑落，灯前理蒯缑。行期寻复改，端为故人留。
郊庙歌辞。享惠昭太子庙乐章。请神
归登（唐代）

嘉荐既陈，祀事孔明。闲歌在堂，万舞在庭。

外则尽物，内则尽诚。凤笙如闻，歌其洁精。
宿育王山涵秋
楼钥（宋代）

清秋来此宿涵秋，雨后山泉自在流。
夜暗寒声锵玉佩，灯明清影粲珠旒。
枕流正自怜孙楚，洗耳何须效许由。
我亦暂来专一壑，倚栏耽玩不知休。
新安乡会
袁甫（宋代）

紫阳自是神仙窟，谁泛仙槎竞问津。二妙先传联璧喜，九人齐问赐袍新。

自怜十载龙门客，来领三科燕席宾。酌颂年家无浪语，黄山高节两嶙峋。